b'\n_START_ARTICLE_\nKoiakas\n_START_SECTION_\nIstorija\n_START_PARAGRAPH_\n\xc5\xa0is m\xc4\x97nuo egzistavo jau Senosios karalyst\xc4\x97s laikotarpiu, ir buvo penktasis met\xc5\xb3 m\xc4\x97nuo. D\xc4\x97l to jis buvo vadinamas pirmuoju pereto sezono m\xc4\x97nesiu (1-nw-prt). M\xc4\x97nuo buvo siejamas su dievu Horu ir jo siela ka. I\xc5\xa1 \xc4\x8dia kilo ir m\xc4\x97nesio pavadinimas Ka-her-Ka. Pagrindin\xc4\x97s m\xc4\x97nesio \xc5\xa1vent\xc4\x97s buvo skiriamos Ozyriui ir Izidei, ruo\xc5\xa1iamasi Horo \xc5\xa1ventei Nechebkau._NEWLINE_Pa\xc4\x8dioje prad\xc5\xbeioje jis sutapo su laikotarpiu, ma\xc5\xbedaug atitinkan\xc4\x8diu spalio II pus\xc4\x99 ir lapkri\xc4\x8dio I-\xc4\x85j\xc4\x85 pus\xc4\x99 (Memfyje prasid\xc4\x97davo spalio 17 d.) pagal Grigaliaus kalendori\xc5\xb3, ta\xc4\x8diau d\xc4\x97l to, kad Egipto kalendoriaus metai ne visai atitiko Saul\xc4\x97s (Sirijaus) metus, \xc5\xa1is m\xc4\x97nuo ilgainiui i\xc5\xa1puldavo vis anks\xc4\x8diau, lyginant su Nilo potvyniais ir Sirijaus patek\xc4\x97jimu (t. y. Nilo potvyniai prasid\xc4\x97davo vis v\xc4\x97liau kalendoriuje, kas 4 metus v\xc4\x97luodami viena diena). 1321 m. pr. m. e., pra\xc4\x97jus vienam Sotiniam ciklui (t. y. 1460\xc2\xa0m.), Ka-her-Ka v\xc4\x97l sugr\xc4\xaf\xc5\xbeo \xc4\xaf pirmin\xc4\x99 pad\xc4\x97t\xc4\xaf Nilo patvyni\xc5\xb3 at\xc5\xbevilgiu. 1291 m. pr. m. e. faraonas Amenofis I \xc4\xafvykd\xc4\x97 kalendoriaus reform\xc4\x85, paskelbdamas Techi (D\xc5\xbeehuti) pirmuoju met\xc5\xb3 m\xc4\x97nesiu, ir tada Ka-her-ka tapo \xc5\xbeinomas ketvirtuoju acheto m\xc4\x97nesiu._NEWLINE_Kadangi met\xc5\xb3 ilgis nebuvo reformuotas, Ka-her-Ka v\xc4\x97l \xc4\x97m\xc4\x97 atsilikti. 22 m. pr. m. e. \xc4\xafvykd\xc5\xbeius kalendoriaus reform\xc4\x85 ir \xc4\xafvedus Kopt\xc5\xb3 kalendori\xc5\xb3, Koiako prad\xc5\xbeia buvo fiksuota Julijaus kalendoriaus at\xc5\xbevilgiu (t. y. lapkri\xc4\x8dio 27 d.)._NEWLINE_XVI a. reformavus Julijaus kalendori\xc5\xb3 ir \xc4\xafvedus Grigaliaus, iki m\xc5\xabs\xc5\xb3 laik\xc5\xb3 susidar\xc4\x97 13 d. skirtumas tarp Grigaliaus ir Kopt\xc5\xb3 kalendoriaus. D\xc4\x97l to koiako 1 d. dabar sutampa su gruod\xc5\xbeio 10 d.'